《次韵汪以南教授美康使君新政因及贱迹四首》
元代·方回

溃蚁狂澜拔地来，日多事变少人才。
鼎钟古篆盲谁识，布素轻缣拙易裁。
夷甫风流空自命，子山词赋有余哀。
邦侯博雅难酬对，且向筵前覆酒杯。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。